भारतीय जनता पार्टी (भाजपा) के नेता और बिहार के पूर्व उपमुख्यमंत्री सुशील कुमार मोदी ने मंगलवार को एकबार फिर भ्रष्टाचार के मामले में घिरे राष्ट्रीय जनता दल (राजद) के अध्यक्ष लालू प्रसाद और उपमुख्यमंत्री तेजस्वी प्रसाद यादव पर निशाना साधा है। उन्होंने कहा कि तेजस्वी 26 वर्ष की उम्र में 26 संपत्तियों के मालिक हैं। उन्होंने दस्तावेजों का हवाला देते हुए कहा कि तेजस्वी 13 संपत्तियों के मालिक उसी समय बन गए थे, जब वे ‘बिना मूंछ’ (नाबालिग) के थे। लालू प्रसाद के परिवार पर बेनामी संपत्ति को लेकर पिछले डेढ़ महीने से कई खुलासा कर चुके मोदी ने यहां एक संवाददाता सम्मेलन में कहा, “तेजस्वी प्रसाद आज 26 वर्ष की उम्र में 26 संपत्तियों के मालिक हैं, जिनमें से 13 संपत्तियां जहां उनके नाम से निबंधित हैं, वहीं मुखौटा कंपनी के जरिए 13 संपत्तियों के वह मालिक बने हैं।”